b'\n_START_ARTICLE_\nLietuvos elektrin\xc4\x97\n_START_SECTION_\nIstorija\n_START_PARAGRAPH_\nIstorijos prad\xc5\xbeia laikytina 1959 m. vasario 16 d., kai Lietuvos TSR Ministr\xc5\xb3 Taryba paskyr\xc4\x97 valstybin\xc4\x99 komisij\xc4\x85 1200 t\xc5\xabkst. kW galios naujos \xc5\xa1ilumin\xc4\x97s elektrin\xc4\x97s statybos aik\xc5\xa1telei parinkti. Tuo metu Lietuvos pramon\xc4\x97 pl\xc4\x97tojosi nereg\xc4\x97tai spar\xc4\x8diai \xe2\x80\x93 k\xc5\xabr\xc4\x97si arba toliau pl\xc4\x97t\xc4\x97si naujos pramon\xc4\x97s \xc5\xa1akos \xe2\x80\x93 stakli\xc5\xb3 gamyba, laiv\xc5\xb3 statyba ir remontas, prietais\xc5\xb3 gamyba, elektrotechnikos ir radiotechnikos pramon\xc4\x97, numatyta statyti naujas chemijos pramon\xc4\x97s gamyklas. 1970 m. Lietuvos pramon\xc4\x97s produkcijos apimtis daugiau kaip 30 kart\xc5\xb3 vir\xc5\xa1ijo 1940 m. produkcijos apimt\xc4\xaf. Kasmet apie 20\xc2\xa0% daugiau suvartojama ir elektros energijos. Spar\xc4\x8diai augo elektros energijos vartojimas kaime, per 1960\xe2\x80\x931970 m. jis padid\xc4\x97jo 8 kartus. Septintajame de\xc5\xa1imtmetyje planuotas spartus respublikos pramon\xc4\x97s ir \xc5\xbeem\xc4\x97s \xc5\xabkio pl\xc4\x97tojimas reikalavo paleisti naujus, didel\xc4\x97s vienetin\xc4\x97s galios energetinius paj\xc4\x97gumus._NEWLINE_Spartus \xc5\xa1e\xc5\xa1tojo de\xc5\xa1imtme\xc4\x8dio elektros energijos vartojimo did\xc4\x97jimas, rod\xc4\x97, kad netrukus elektros energijos poreiki\xc5\xb3 ne\xc4\xafstengs patenkinti nei vidutin\xc4\x97s \xc5\xa1ilumin\xc4\x97s ir dyzelin\xc4\x97s elektrin\xc4\x97s, nei tik k\xc4\x85 prad\xc4\x97jusi veikti Kauno hidroelektrin\xc4\x97._NEWLINE_1960 m. baland\xc5\xbeio 18 d. LKP CK ir Ministr\xc5\xb3 Taryba nutar\xc4\x97 statyti Lietuvos VRE. Vadovaujantis ekonominiais skai\xc4\x8diavimais, vieta naujajai elektrinei statyti buvo parinkta pusiaukel\xc4\x97je tarp Vilniaus ir Kauno, Trak\xc5\xb3 rajono Perk\xc5\xabnkiemio kaime, kurio pavadinimas simboli\xc5\xa1kai tiko naujos elektrin\xc4\x97s statybai. Elektrin\xc4\x97s direktoriumi paskiriamas Pranas Noreika. Tu pa\xc4\x8di\xc5\xb3 met\xc5\xb3 liepos m\xc4\x97n. b\xc5\xabsimosios elektrin\xc4\x97s vietoje i\xc5\xa1kasamas pirmas kubinis metras \xc5\xbeemi\xc5\xb3. I\xc5\xa1 karto imamasi statyti ir b\xc5\xabsim\xc4\x85j\xc4\xaf energetik\xc5\xb3 miest\xc4\x85 Elektr\xc4\x97nus, jau 1960 m. gruod\xc5\xbeio m\xc4\x97n. pastatomas pirmasis gyvenamasis namas. Miestas i\xc5\xa1 karto buvo statomas daugiaauk\xc5\xa1\xc4\x8diais \xe2\x80\x93 nei vieno laikino statinio, nei vieno ma\xc5\xbeo, nei vieno nuosavo individualaus namo. Visi gyventojai apgyvendinti t\xc5\xb3 laik\xc5\xb3 patogumais apr\xc5\xabpintuose butuose._NEWLINE_Lietuvos VRE buvo statoma pagal \xe2\x80\x9eTeploelektroprojekt\xe2\x80\x9c instituto Rygos skyriaus paruo\xc5\xa1t\xc4\x85 projekt\xc4\x85; stat\xc4\x97 ir montavo \xe2\x80\x9eSevenergostroj" tresto Lietuvos VRE statybos valdyba (vir\xc5\xa1ininkas Jonas Velani\xc5\xa1kis) bei TSRS energetikos ir elektrifikacijos ministerijos specializuotos organizacijos._NEWLINE_\xc4\xaerenginius elektrinei siunt\xc4\x97 daugiau kaip du \xc5\xa1imtai TSRS \xc4\xafmoni\xc5\xb3: transformatorius \xe2\x80\x93 Ukraina, katilus, turbinas ir generatorius \xe2\x80\x93 Rusija ir Ukraina, auk\xc5\xa1tos \xc4\xaftampos pastot\xc4\x97s atramas \xe2\x80\x93 Baltarusija. Azerbaid\xc5\xbeano ir Ukrainos energetikai mok\xc4\x97 b\xc5\xabsimuosius Lietuvos VRE eksploatacininkus._NEWLINE_1961 m. liepos 18 d. pad\xc4\x97tas kertinis j\xc4\x97gain\xc4\x97s akmuo.\n_START_SECTION_\nPaleidimas\n_START_PARAGRAPH_\nPraslinkus dvide\xc5\xa1imt a\xc5\xa1tuoniems m\xc4\x97nesiams kai buvo i\xc5\xa1kastas pirmasis kubinis metras \xc5\xbeem\xc4\x97s, 1962 m. gruod\xc5\xbeio 30 d. prad\xc4\x97jo veikti pirmasis energetinis blokas. \xc5\xa0\xc4\xaf blok\xc4\x85 sudar\xc4\x97: Taganrogo gamyklos \xe2\x80\x9eKrasnyj kotel\xc5\xa1\xc4\x8dik\xe2\x80\x9c 500 t/h na\xc5\xa1umo (TGM-94 tipo) garo katilas, Charkovo Kirovo turbogeneratori\xc5\xb3 gamyklos pagaminta 150000 kW galios (K-150-130 tipo) turbina, Leningrado \xe2\x80\x9eElektrosila\xe2\x80\x9c gamyklos 150000 kW galios (TVV-165-2 tipo) generatorius ir Zaporo\xc5\xbe\xc4\x97s gamybos transformatorius. \xc5\xa0is blokas buvo pirmasis respublikoje energetinis \xc4\xafrenginys, veikiantis auk\xc5\xa1tais garo parametrais (140 at, 570 \xc2\xb0C); jis buvo unikalus ir galia (150000 kW), kuri sudar\xc4\x97 per tre\xc4\x8ddal\xc4\xaf to meto respublikos visos instaliuotosios galios. Toks blokinis \xc4\xafrengini\xc5\xb3 (katilas - turbina - generatorius - transformatorius) komponavimas buvo naujas dalykas ne tik respublikoje, bet ir Taryb\xc5\xb3 S\xc4\x85jungoje. Kiekvienas toks blokas tarsi sudaro atskir\xc4\x85 elektrin\xc4\x99. \xc5\xa0iuo principu sumontuoti ir veikia visi \xc5\xa1ios elektrin\xc4\x97s blokai. Tokios elektrin\xc4\x97s statyba pigesn\xc4\x97, o jos eksploatavimas patikimesnis._NEWLINE_Antrasis blokas prad\xc4\x97jo veikti 1963 m. lapkri\xc4\x8dio 4 d., tre\xc4\x8diasis \xe2\x80\x93 1964 m. rugs\xc4\x97jo 12 d., ketvirtasis \xe2\x80\x93 1965 m. rugpj\xc5\xab\xc4\x8dio 18 d._NEWLINE_Penktasis blokas nuo pirm\xc5\xb3j\xc5\xb3 skyr\xc4\x97si ne tik galia, bet \xc4\xafrenginiais, technologiniais parametrais, buvo du kartus galingesnis negu pirmieji \xe2\x80\x93 300000 kW galios. Be to, jo garo parametrai buvo auk\xc5\xa1tesni. Tiesa, temperat\xc5\xabra i\xc5\xa1liko ta pati (570 \xc2\xb0C), ta\xc4\x8diau garo sl\xc4\x97gis padid\xc4\x97jo kone du kartus (255 at). Kitaip veik\xc4\x97 ir patys katilai: pirm\xc5\xb3j\xc5\xb3 blok\xc5\xb3 katilai buvo b\xc5\xabgniniai, o pastarieji \xe2\x80\x93 tiesiasrau\xc4\x8diai. Be to, bloko katilas buvo sudarytas i\xc5\xa1 dviej\xc5\xb3 nepriklausomai veikian\xc4\x8di\xc5\xb3 korpus\xc5\xb3. \xc5\xa0io bloko svarbiausi \xc4\xafrenginiai: Podolsko Sergo Ord\xc5\xbeonikidz\xc4\x97s ma\xc5\xa1in\xc5\xb3 gamyklos PK-41-1 tipo katilas 950 t/h na\xc5\xa1umo (garo parametrai 255 at, 570 \xc2\xb0C); K-300-240 tipo, Leningrado TSKP XXII suva\xc5\xbeiavimo metalo gamyklos 300000 kW galios turbina; Leningrado \xe2\x80\x9eElektrosila" gamyklos TVV-320-2 tipo, 300000 kW galios generatorius; Zaporo\xc5\xbe\xc4\x97s transformatori\xc5\xb3 gamyklos TDCG-400000/ 330 tipo, 400000 kVA galios transformatorius._NEWLINE_Imponuojantys buvo ir pagalbiniai \xc5\xa1io bloko \xc4\xafrenginiai \xe2\x80\x93 elektrinio maitinimo siurblio galia \xe2\x80\x93 8000 kW, t. y. tokio \xe2\x80\x9esiurbliuko" ne\xc4\xafstengt\xc5\xb3 pasukti nei R\xc4\x97kyvos elektrin\xc4\x97, nei senoji centrin\xc4\x97 Vilniaus elektrin\xc4\x97; o turbininio maitinimo siurblio galia prilygsta Vilniaus termofikacin\xc4\x97s elektrin\xc4\x97s (VE-2) turbogeneratoriaus galiai. Penktasis blokas prad\xc4\x97jo veikti 1967 m. bir\xc5\xbeelio 22 d. Po met\xc5\xb3, 1968 m. bir\xc5\xbeelio 30 d., prad\xc4\x97jo veikti \xc5\xa1e\xc5\xa1tasis, tokios pat 300 000 kVV galios blokas, ir elektrin\xc4\x97 pasiek\xc4\x97 projektin\xc4\x99 1 200 000 kW gali\xc4\x85._NEWLINE_Ta\xc4\x8diau, pasiekus projektin\xc4\x99 gali\xc4\x85, elektrin\xc4\x97s statyba nesibaig\xc4\x97. Atlikus papildomus skai\xc4\x8diavimus, nuspr\xc4\x99sta pastatyti dar du 300 000 kW galios blokus. 1971 m. gruod\xc5\xbeio 29 d. prad\xc4\x97jo suktis septintasis turbogeneratorius, o 1972 m. rugs\xc4\x97jo 28 d. paskutinis, a\xc5\xa1tuntasis blokas. \xc5\xa0i\xc5\xb3 blok\xc5\xb3 pagrindiniai \xc4\xafrenginiai yra tokie patys, kaip ir penktojo bei \xc5\xa1e\xc5\xa1tojo blok\xc5\xb3. Pasiekus 1 800 000 kW gali\xc4\x85, elektrin\xc4\x97 baigta statyti._NEWLINE_Did\xc4\x97jant elektrin\xc4\x97s galiai, daugiau buvo gaminama ir elektros energijos \xe2\x80\x93 1973 m. per metus ji jau pagamindavo 90\xc2\xa0% visoje Lietuvoje pagaminto elektros energijos kiekio. I\xc5\xa1 viso per pirmuosius 10 met\xc5\xb3 elektrin\xc4\x97 pagamino apie 200 milijard\xc5\xb3 kWh elektros energijos._NEWLINE_Lietuvos VRE tiek \xc4\xafrenginiais, tiek techniniais - ekonominiais rodikliais buvo moderni elektrin\xc4\x97. Iki elektrin\xc4\x97s paleidimo Lietuvos energetikos sistemoje 1 kWh pagaminti buvo sunaudojama per 500 g; sutartinio kuro, o Lietuvos VRE sunaudojama apie 343 g. Kur kas ma\xc5\xbeesn\xc4\x97s ir eksploatacin\xc4\x97s i\xc5\xa1laidos. Tod\xc4\x97l ir elektros energijos savikaina 1988 m. siek\xc4\x97 tik - apie 1,1 kp/kWh.\n_START_SECTION_\n\xc4\xaeranga\n_START_PARAGRAPH_\nTrijuose pagalbiniuose elektrin\xc4\x97s pastatuose \xc4\xafrengta cheminis vandens valymas, elektrolizerin\xc4\x97, kompresorin\xc4\x97, laboratorijos, mechanin\xc4\x97s dirbtuv\xc4\x97s, administracin\xc4\x97s ir buitin\xc4\x97s patalpos, valgykla. Cheminio vandens valymo ceche veikia 300 t/h na\xc5\xa1umo vandens valymo \xc4\xafrenginiai, kurie nudruskina ir nuskaidrina technologin\xc4\xaf vanden\xc4\xaf._NEWLINE_Svarbiausias Lietuvos VRE kuras buvo mazutas, rezervinis \xe2\x80\x93 gamtin\xc4\x97s dujos. Mazutui sand\xc4\x97liuoti yra keliolika 5000-9300 m\xc2\xb3 talpos metalini\xc5\xb3 ir gel\xc5\xbebetonini\xc5\xb3 rezervuar\xc5\xb3; jam i\xc5\xa1pilti i\xc5\xa1 gele\xc5\xbeinkelio cistern\xc5\xb3 veikia 3 estakados, kurios leid\xc5\xbeia vienu metu i\xc5\xa1krauti per 150 cistern\xc5\xb3. Mazuto \xc5\xabkiui priklauso mazuto \xc5\xa1ildytuvai, dvi siurblin\xc4\x97s, daug kit\xc5\xb3 \xc4\xafrengini\xc5\xb3._NEWLINE_Elektrin\xc4\x97s techninio vandens tiekimo sistema \xe2\x80\x93 apyvartin\xc4\x97. Tokios galingos elektrin\xc4\x97s kondensatoriams reikia daug vandens. Statant elektrin\xc4\x99, buvo u\xc5\xbetvenkta Str\xc4\x97vos up\xc4\x97, d\xc4\x97l to trij\xc5\xb3 e\xc5\xbeer\xc5\xb3 \xe2\x80\x93 Anyk\xc5\xa1\xc4\x8dio, Puikino ir Jagud\xc5\xbeio \xe2\x80\x93 vandens lygis pakilo 10 metr\xc5\xb3 ir susidar\xc4\x97 reikiama vandens saugykla. Elektr\xc4\x97n\xc5\xb3 tvenkinys ne tik tenkina elektrin\xc4\x97s reikmes, bet yra puiki Elektr\xc4\x97n\xc5\xb3 gyventoj\xc5\xb3 poilsio vieta._NEWLINE_I\xc5\xa1 toli matomi elektrin\xc4\x97s kaminai: vienas j\xc5\xb3 150 metr\xc5\xb3 auk\xc5\xa1\xc4\x8dio, kiti du \xe2\x80\x93 po 250 metr\xc5\xb3. \xc5\xa0i\xc5\xb3 mil\xc5\xbeini\xc5\xa1k\xc5\xb3 gel\xc5\xbebetonini\xc5\xb3 kamin\xc5\xb3 statyba buvo sud\xc4\x97tinga ir sunki. Kaminai reikalingi ne tik traukai, i\xc5\xa1metamosioms dujoms i\xc5\xa1sklaidyti. Jie yra ir elektros tiekimo linij\xc5\xb3 atramos: ant j\xc5\xb3 kabo laidai, jungiantys blok\xc5\xb3 transformatorius su 330 kV skirstykla._NEWLINE_Pirmojo bloko pagaminta elektros energija i\xc5\xa1 prad\xc5\xbei\xc5\xb3 buvo perduodama 110 kV elektros tiekimo linija Kaunas \xe2\x80\x93 Vilnius. 1963 m. sausio 30 d. \xc4\xafjungiama nauja 330 kV ETL Lietuvos VRE \xe2\x80\x93 Kaunas. Pirmojo bloko pagamint\xc4\x85 elektros energij\xc4\x85 gavo ne tik Kaunas, \xc5\xa0iauliai, bet ir Latvija. 1964 m. 330 kV ETL prijungtas Vilnius, v\xc4\x97liau Minskas, 1970 m. \xe2\x80\x93 Jonava ir Panev\xc4\x97\xc5\xbeys. 1973 m. \xe2\x80\x93 dar viena linija prijungtas Vilnius, 1975 m. \xe2\x80\x93 Alytus. 2x400 mm\xc2\xb2 ir 2X300 mm\xc2\xb2 skersmens laido auk\xc5\xa1tos \xc4\xaftampos linijos leido did\xc5\xbeiul\xc4\x99 elektros gali\xc4\x85 perduoti ne tik savo, bet ir kaimynini\xc5\xb3 respublik\xc5\xb3 vartotojams. \xc5\xa0alia elektrin\xc4\x97s i\xc5\xa1augo did\xc5\xbeiul\xc4\x97 330 kV atvira skirstykla._NEWLINE_Elektrin\xc4\x97s blokai valdomi i\xc5\xa1 blok\xc5\xb3 valdymo pult\xc5\xb3. I\xc5\xa1 kiekvieno pulto valdomi du blokai. Visos elektrin\xc4\x97s darbas koordinuojamas i\xc5\xa1 centrinio valdymo pulto, i\xc5\xa1 kurio valdomi ir elektros tiekimo linij\xc5\xb3 komutaciniai aparatai. Sud\xc4\x97tinga elektros tiekimo linij\xc5\xb3 apsauga ir automatika, jos gausu visuose \xc5\xa1iluminiuose technologiniuose procesuose; svarbiausi i\xc5\xa1 j\xc5\xb3 (katil\xc5\xb3 degimo ir maitinimo, perkaitinto garo reguliavimo procesai ir kt.) visi\xc5\xa1kai automatizuoti. Veikia sud\xc4\x97tinga ir patikima signalizavimo sistema. Pirm\xc4\x85 kart\xc4\x85 Lietuvoje 300 000 kW blokai buvo apr\xc5\xabpinti informacine elektronine skai\xc4\x8diavimo ma\xc5\xa1ina IV-500. 2012 m. atidarytas kombinuoto ciklo blokas.\n_START_SECTION_\nPl\xc4\x97tra\n_START_PARAGRAPH_\nPo Lietuvos ekonomin\xc4\x97s blokados Elektr\xc4\x97nuose pabandyta k\xc5\xabrenti ir nauju kuru \xe2\x80\x93 orimulsija, kurios dideles atsargas turi Venesuela. Ta\xc4\x8diau Venesueloje pasikeitus politinei situacijai buvo nutrauktas \xc5\xa1io kuro tiekimas._NEWLINE_Ry\xc5\xa1ium su Ignalinos atomin\xc4\x97s elektrin\xc4\x97s u\xc5\xbedarymu reik\xc4\x97jo modernizuoti turimus elektros energijos gamybos \xc5\xa1altinius. Tod\xc4\x97l 2009 m. gegu\xc5\xbe\xc4\x97s m\xc4\x97nes\xc4\xaf prad\xc4\x97ta statyti Lietuvos VRE 455 MW galios kombinuoto ciklo dujin\xc4\x97 turbina (9 blokas), kuri tur\xc4\x97t\xc5\xb3 prad\xc4\x97ti gaminti elektros energij\xc4\x85 2012 m. ruden\xc4\xaf. Pagrindin\xc4\x97 devintojo bloko paskirtis - tur\xc4\x97ti alternatyv\xc4\x85 i\xc5\xa1 u\xc5\xbesienio valsybi\xc5\xb3 importuojamai elektros energijai._NEWLINE_2010 m. lapkrit\xc4\xaf atgabenta daugiau nei 320 ton\xc5\xb3 svorio duj\xc5\xb3 turbina, skirta 9-ojo Lietuvos elektrin\xc4\x97s bloko statybai. 2010 m. gruod\xc5\xbeio m\xc4\x97nes\xc4\xaf atgabenti naujo bloko generatorius ir kondensatorius. Kombinuoto ciklo duj\xc5\xb3 turbininio bloko efektyvumas bus apie 60 proc. Sen\xc5\xb3j\xc5\xb3 blok\xc5\xb3 gamybinis efektyvumas \xe2\x80\x93 apie 37 proc., tai rei\xc5\xa1kia, kad tik apie tre\xc4\x8ddal\xc4\xaf gamtin\xc4\x97se dujose esan\xc4\x8dios energijos virsta naudinga elektra. Blokas gamins 20\xe2\x80\x9325 proc. Lietuvos elektros energijos poreikio. Baigus naujojo bloko bandym\xc5\xb3 ir derinimo darbus planuojama, kad 2012 m. ruden\xc4\xaf bus prad\xc4\x97ta naujojo bloko eksploatacija. 9-asis blokas pakeis Lietuvos VRE 3 ir 4 blokus, kurie statyti \xc5\xa1e\xc5\xa1tame de\xc5\xa1imtmetyje ir yra susid\xc4\x97v\xc4\x97j\xc4\x99 bei neefektyv\xc5\xabs. Per 2011 m. buvo pastatyti pagrindinis ir pagalbiniai naujo bloko pastatai, bloko sistemos prijungtos prie senosios elektrin\xc4\x97s sistem\xc5\xb3, sumontuoti katilas, elektros generatorius, transformatorius, \xc4\xafrengta duj\xc5\xb3 kompresorin\xc4\x97, bloko duj\xc5\xb3 tiekimo sistema prijungta prie magistralinio dujotiekio. 2012 m. vasar\xc4\xaf devintasis blokas buvo prijungtas prie Lietuvos elektros perdavimo tinklo.\n_START_SECTION_\nKombinuoto ciklo blokas\n_START_PARAGRAPH_\nDevintasis kombinuoto ciklo bloko na\xc5\xa1umas bus daugiau nei 59 proc. Kombinuoto ciklo duj\xc5\xb3 turbinos yra vienas i\xc5\xa1 \xc5\xa1iuo metu turim\xc5\xb3 efektyviausi\xc5\xb3 \xc4\xafrengini\xc5\xb3, palyginus su senaisiais \xc5\xa1iluminiais kietojo kuro blokais. \xc5\xa0ie \xc4\xafrenginiai d\xc4\x97l didelio \xc5\xa1iluminio efektyvumo, nenaudodami papildomo kuro, pasiekia didesn\xc4\x99 nei \xc4\xafprasta gali\xc4\x85, tod\xc4\x97l suma\xc5\xbe\xc4\x97ja i\xc5\xa1metam\xc5\xb3 ter\xc5\xa1al\xc5\xb3 kiekis, tenkantis vienai elektros energijos kilovatvalandei pagaminti ir gerokai i\xc5\xa1auga \xc4\xafrenginio darbo na\xc5\xa1umas._NEWLINE_Elektr\xc4\x97n\xc5\xb3 projektas yra jau antrasis Baltijos \xc5\xa1alyse, kuriame naudojama \xe2\x80\x9eGeneral Electric\xe2\x80\x9c tiekiama \xe2\x80\x9e9FB\xe2\x80\x9c duj\xc5\xb3 turbin\xc5\xb3 technologija \xe2\x80\x93 viena pa\xc5\xbeangiausi\xc5\xb3 duj\xc5\xb3 turbin\xc5\xb3 pasaulyje. Pana\xc5\xa1us \xc4\xafrenginys sumontuotas i\xc5\xa1ple\xc4\x8diant Rygos antr\xc4\x85j\xc4\x85 \xc5\xa1ilumin\xc4\x99 elektrin\xc4\x99 \xe2\x80\x93 did\xc5\xbeiausi\xc4\x85 elektrin\xc4\x99 Latvijoje._NEWLINE_2012 m. spalio 23 d. oficialiai atidarytas Lietuvos elektrin\xc4\x97s kombinuoto ciklo blokas Naujojo bloko statyba kainavo 1,3 milijard\xc5\xb3 lit\xc5\xb3. Blokas gamins \xc5\xa1varesn\xc4\x99 energij\xc4\x85 ir sunaudos iki 30\xc2\xa0% ma\xc5\xbeiau gamtini\xc5\xb3 duj\xc5\xb3 negu senieji elektrin\xc4\x97s blokai. Naujajame bloke \xc4\xafdiegta kur\xc4\x85 taupanti kombinuoto ciklo technologija yra pla\xc4\x8diai naudojama ir yra kur kas efektyvesn\xc4\x97 lyginant su \xc4\xafprastais atviro ciklo \xc4\xafrenginiais, naudojan\xc4\x8diais kiet\xc4\x85 arba skyst\xc4\x85 kur\xc4\x85. Bloke sumontuota 9FB duj\xc5\xb3 turbina, kuri laikoma viena pa\xc5\xbeangiausi\xc5\xb3 duj\xc5\xb3 turbin\xc5\xb3 naudojam\xc5\xb3 pasaulyje. Kombinuoto ciklo blokas naudingumas siekia daugiau nei 58\xc2\xa0%. Naudojant \xc4\xafprast\xc4\x85 technologij\xc4\x85, elektros energija paver\xc4\x8diama tik apie 25-40\xc2\xa0% viso gamybos procesui reikalingo kuro. D\xc4\x97l didelio \xc5\xa1iluminio efektyvumo tokie \xc4\xafrenginiai nenaudoja papildomo kuro ir pasiekia kur kas didesn\xc4\x99 nei \xc4\xafprasta gali\xc4\x85. Taigi automati\xc5\xa1kai suma\xc5\xbe\xc4\x97ja i\xc5\xa1metam\xc5\xb3 ter\xc5\xa1al\xc5\xb3 kiekis, tenkantis vienai elektros energijos kilovatvalandei pagaminti._NEWLINE_Projektas prad\xc4\x97tas \xc4\xafgyvendinti 2009 m. Generalinis rangovas - Ispanijos firma Iberdrola Ingenieria y Construccion, S.A.U.. Bloko galia siekia 455 MW.\n_START_SECTION_\nTar\xc5\xa1a\n_START_PARAGRAPH_\nLietuvos elektrin\xc4\x97 yra antra labiausiai ter\xc5\xa1ianti elektrin\xc4\x97 Lietuvoje. 2011 m. elektrin\xc4\x97 \xc4\xaf aplink\xc4\x85, i\xc5\xa1met\xc4\x97 742,477 ton\xc5\xb3 ter\xc5\xa1al\xc5\xb3.'